題安子承讀易堂
作者：曾丰
朝代：宋

paragraphs: 卦辭爻辭易之註，孔子讀之悟其故。
彖辭象辭易之疏，孔子作之志其悟。
懸知孔子大悟時，太虛中不掛一絲。
與易爲一自不知，奚以卦辭爻辭爲。
渠無孔子大機械，所恃囁嚅三尺喙。
象彖爻辭從領會，其如猶有卦辭在。
誠使時習能絕編，安知日新不忘筌。
著脚還超九師先，回頭更勘三畫前。